Drie mans spring van eerste vloer by winkelsentrumParamedici behandel twee van die mans wat gespring het (Foto: Verskaf) Drie mans is ernstig beseer toe hulle Woensdagmiddag van die eerste vloer van ŉ bekende winkelsentrum in Umhlanga, noord van Durban in KwaZulu-Natal, geval het. Dit volg nadat hulle glo van die winkelsentrum se sekuriteitsbeamptes probeer wegkom het. Shawn Herbst, woordvoerder van Netcare911, sê paramedici is Woensdagmiddag omstreeks 15:00 na die winkelsentrum ontbied. Herbst sê die drie mans het van die eerste vloer van die winkelsentrum gespring om te probeer wegkom van die winkelsentrum se sekuriteitswagte wat hulle agterna gesit het. Dit is nog nie bekend waarom hulle probeer vlug het nie. Twee van die mans het ernstige beserings opgedoen en is op die toneel deur paramedici behandel waarna hulle per ambulans na ŉ hospitaal geneem vir verdere mediese behandeling. Die toestand van die derde man is nie bekend nie.